        విద్యార్థులకు సూచనలు - Instructions for Students

* సంధి సూత్రములను క్షుణ్ణంగా చదివి అర్థం చేసుకోవలయును.
* ఈ సంధి మీకు ఆన్ లైన్ తరగతులలో వివరించబడును.
* మీరు సంధి సూత్రము చదువునపుడు మీకు అర్థం కాని కఠినపదాలను పెన్సిల్ తో గీత గీసి

తరగతిలో సందేహ నివృత్తి చేసుకోవలెను.

* ఈ క్రింది లింక్ లో ఉన్న సంధి వివరణను అర్థంచేసుకోవలెను.

<https://www.youtube.com/watch?v=ZndNBDzCkd4> - సంధి వివరణ

**ఆన్ లైన్ తరగతులు అయిన తరువాత పాటించవలసిన నియమములు**

* నోట్స్ ను ఒకసారి బాగా చదివిన తరువాత రాయవలెను. తేదీ మరియు పాఠము పేరు, పుట సంఖ్య

( INDEX ) తప్పక రాయవలెను.

* బ్లూ ఇంక్ పెన్ను తో మాత్రమే రాయవలెను. బ్లాక్ పెన్ తో రాయకూడదు.
* అక్షరములను గుండ్రంగా, అందంగా, అక్షరదోషాలు లేకుండా రాయవలెను.
* ఇచ్చిన నోట్స్ ను అభ్యాసం చేయవలెను.

**గసడదవా దేశ సంధి**

సూత్రము -1 -  ప్రథమ మీది పరుషములకు గసడదవలు బహుళంబుగానగు.

* + - * సూత్రవివరణ –             ప్రథమ మీదఅనగా ప్రథమావిభక్తి ప్రత్యయాలైన డు,ము,వు,లు కు
      * పరుషములు అనగా క,చ,ట,త,పలకు, గ,స,డ,ద,వలు అనగా గసడదవ

అను  అక్షరములు   ఆదేశంగా వస్తాయి.

* + - * బహుళముగా నగు  అనగాసంధి నిత్యము, సంధి జరుగుట, జరగపోవుట  వేఱొకవిధంగాజరుగుట అని అర్థము.

    ఉదాహరణలు – 1. వాడుగొట్టె

                        2. వాడు సనియె

                       3.  నీవుడక్కరివి

1. అన్వయం –‘వాడుగొట్టె‘అను ఉదాహరణలో వాడు+ కొట్టె అని విడదీయగా   ‘వాడు’అను పూర్వపదంలో చివరనున్న‘డు’ప్రథమావిభక్తి ప్రత్యయము. పరపదం  కొట్టెలోని ‘క‘ పరుషం. ఇక్కడ‘వాడు’ అనుపదములోని ‘డు’ కు కొట్టె  లోని ‘కొ‘ అను పరుషం కలిసి గ,స,డ,ద,వలు లో’గ‘ ఆదేశంగా వచ్చి‘వాడుగొట్టె’ అను రూపము, సంధి జరగక  ‘వాడుకొట్టె‘ అనే  రూపం కూడా ఏర్పడింది.

వాడు సనియె –‘వాడు సనియె‘అను ఉదాహరణలో వాడు+ చనియెఅని విడదీయగా   ‘వాడు’అను పూర్వపదంలో చివరనున్న‘డు’ప్రథమావిభక్తి ప్రత్యయము. పరపదం  కొట్టెలోని ‘చ‘ పరుషం. ఇక్కడ‘వాడు’ అనుపదములోని ‘డు’ కు చనియె లోని ‘చ ‘అను పరుషం కలిసి గ,స,డ,ద,వలు లో ’స ‘ఆదేశంగా వచ్చి‘వాడు సనియె’ అను రూపము, సంధి జరగక  ‘వాడు చనియె‘ అనే  రూపం కూడా ఏర్పడింది.

1. నీవుడక్కరివి –‘నీవుడక్కరివి ‘అను ఉదాహరణలో నీవు+ టక్కరివి అని విడదీయగా   ‘నీవు’ అను పూర్వపదంలో చివరనున్న‘వు’ ప్రథమావిభక్తి ప్రత్యయము. పరపదం  టక్కరివి లోని ‘ట‘ పరుషం. ఇక్కడ ‘నీవు’ అనుపదములోని ‘వు’ కు టక్కరివి  లోని ‘ట‘ అను పరుషం కలిసి గ,స,డ,ద,వలు లో’డ‘ఆదేశంగా వచ్చి‘నీవుడక్కరివి’అను రూపము, సంధి జరగక  ‘నీవు టక్కరివి‘ అనే  రూపం కూడా ఏర్పడింది.

గసడదవాదేశ సంధి – 2

సూత్రము – 2 **ద్వంద్వం లో పదం పై పరుషాలకు గసడదవ లవుతాయి.**

వివరణ – ద్వంద్వంబున అనగా ద్వంద్వ సమాస పదమున

పదంబుపై అనగా పూర్వపదం తరువాత

పరుషములకు అనగా పరపదం మొదట వచ్చే కచటతపలకు

గసడదవలగు అనగా క్రమముగా గసడదవలు తప్పకుండా వచ్చును.

ఉదాహరణలు –

1. తల్లిదండ్రులు
2. అన్నదమ్ములు
3. కూరగాయలు

అన్వయము 1 –‘ తల్లిదండ్రులు’ అనే పదాన్ని తల్లి + తండ్రి అని విడదీయాలి. ఇందులో తల్లి అనేది పూర్వ పదము. తండ్రి అనేది పరపదము. ఈ ఉదాహరణను పరిశీలించగా ఇక్కడ తల్లి అనే పూర్వపదానికి తండ్రి అనే పరపదంలోని ‘ త’ అనే పరుషాక్షరం పరముకాగా పై సూత్రాన్ని అనుసరించి గ,స,డ,ద,వ లోని ’ద’ ఆదేశముగా వచ్చి వాటి చివర లు వచ్చి ‘ తల్లిదండ్రులు ’ అనే రూపము ఏర్పడింది.

అన్వయము 2. –‘అన్నదమ్ములు’ అనే పదాన్ని అన్న+తమ్ముడు అని విడదీయాలి. ఇందులో అన్నఅనేది పూర్వ పదము. తమ్ముడు అనేది పరపదము. ఈ ఉదాహరణను పరిశీలించగా ఇక్కడ అన్నఅనే పూర్వపదానికి తమ్ముడు అనే పరపదంలోని ‘ త’ అనే పరుషాక్షరం పరముకాగా పై సూత్రాన్ని అనుసరించి గ,స,డ,ద,వ లోని ’ద’ ఆదేశముగా వచ్చి వాటి చివర లు వచ్చి ‘అన్నదమ్ములు’ అనే రూపము ఏర్పడింది.

అన్వయము 3. –‘కూరగాయలు’ అనే పదాన్ని కూర +కాయ అని విడదీయాలి. ఇందులో కూర అనేది పూర్వ పదము. కాయ అనేది పరపదము. ఈ ఉదాహరణను పరిశీలించగా ఇక్కడ కూర అనే పూర్వపదానికి కాయ అనే పరపదంలోని ‘ క’ అనే పరుషాక్షరం పరముకాగా పై సూత్రాన్ని అనుసరించి గ,స,డ,ద,వ లోని ’గ’ ఆదేశముగా వాటి చివర లు వచ్చి ‘కూరగాయలు ’ అనే రూపము ఏర్పడింది.

మరికొన్ని ఉదాహరణలు - కాలుసేతులు, టక్కుడెక్కులు, ఊరువల్లెలు